Luka
10 Pa numa ya ifi fintu, Shikulu asalile abasambi na bambi amakumi cinelubali (70)+ no kubatuma babili babili+ ukuti bamutangilile mu misumba yonse na mu ncende shonse umo ali no kuya umwine. 2 Kabili abebele ati: “Cine cine, ukulobolola kukalamba,+ lelo ababomfi+ bena nabacepa. E ico lombeni+ Umwine wa kulobolola ukuti atume ababomfi+ mu kulobolola kwakwe. 3 Kabiyeni. Moneni! Ndemutuma nga bana ba mpaanga+ mu kati ka mimbulu. 4 Mwisenda icikwama, nangu icola ca fya kulya,+ nangu ni ndyato, kabili mwiposha+ umuntu nangu umo mu nshila. 5 Mu ng’anda yonse umo mwaingila, mubale musose amuti, ‘Umutende ube muli ino ng’anda.’+ 6 Kabili ngo muntu uulefwaya umutende e mo ali, umutende wenu ukaba pali ena.+ Lelo nga talimo, ukabwelela kuli imwe.+ 7 E ico ikaleni muli iyo ng’anda,+ mulelya no kunwa ifyo bamupekanishisha,+ pantu umubomfi alilinga ukumupeela amalipilo yakwe.+ Mwilakuukakuuka mu mayanda.+
8 “Kabili mu musumba onse umo mwaingila kabili bamupokelela, lyeni ifyo bamupekanishisha, 9 posheni+ abalwele abalimo, kabili mulebeba amuti, ‘Ubufumu+ bwa kwa Lesa nabupalama kuli imwe.’ 10 Nomba mu musumba onse umo mwaingila nga tabamupokelele,+ kabiyeni mu misebo ya uko iikalamba no kusosa amuti, 11 ‘No lukungu lwine ulwa mu musumba wenu ulukambatile ku makasa yesu, twamukuntila.+ Lelo muleibukisha ukuti, ubufumu bwa kwa Lesa nabupalama.’ 12 Ndemweba, nati, muli bulya bushiku cikaba eyefilya kuli Sodomu+ ukucila kuli ulya musumba.
13 “We bulanda kuli iwe, we Korasini!+ We bulanda kuli iwe, we Betsaida!+ pantu ifipesha amano ifyacitwa muli imwe aficitwa mu Turi na Sidone, nga ni kale balapiile no kwikala mu nsamu* na mu mito.+ 14 E ico mu bupingushi cikaba eyefilya kuli Turi na Sidone ukucila kuli imwe.+ 15 Na iwe, we Kapernahumu, bushe ukasansabikwa ukufika na ku muulu?+ Ukatentemukila ku Nshiishi!*+
16 “Uwaumfwa+ kuli imwe, ninshi aumfwa na kuli ine. No wasuula imwe, ninshi asuula na ine. Kabili uwasuula ine, ninshi asuula+ no wantumine.”
17 E lyo abasambi bakwe amakumi cinelubali (70) babwelele bali ne nsansa, abati: “Mwe Shikulu, ne fibanda na fyo filetunakila+ ilyo twalumbula ishina lyenu.” 18 Na o abebele ati: “Namwene Satana alepona+ nga filya fipona inkuba mu muulu. 19 Moneni! namupeela amaka ya kunyanta pa nsoka+ na pali bakaling’ongo,+ na maka ya kucimfya umulwani,+ kabili takuli icikamucita akabi. 20 Kabili mwisekelela pali ici, ukuti imipashi ilemunakila, lelo sekeleleni pa kuti amashina+ yenu nayalembwa mu muulu.” 21 Muli ilya ine nshita alisekelele+ nga nshi mu mupashi wa mushilo no kusosa ati: “Ndemulumbanya pa cintubwingi, mwe Tata, Shikulu wa muulu ne sonde, pantu mwalifishilisha ifi fintu ku ba mano+ na bacenjela, no kufisokolwela ku tunya. Cine cine, mwe Tata, pantu ici e co imwe mwatemenwe ukucita. 22 Tata alimpeela fyonse,+ kabili takuli uwaishiba Umwana ifyo aba kano Wishi,+ kabili takuli uwaishiba Wishi ifyo aba kano Umwana,+ na untu Umwana afwaya ukusokolwela.”
23 E lyo apilibukile ku basambi beka no kutila: “Yalishuka amenso ayamona ifyo mulemona.+ 24 Pantu ndemweba, nati, Bakasesema abengi ne shamfumu balefwaisha ukumona+ ifintu ifyo mulemona lelo tabafimwene, no kumfwa ifyo muleumfwa lelo tabafyumfwile.”
25 Kabili, moneni! umwaume umo uwaishibisha Amafunde+ alimine, ku kumwesha, ati: “Mwe Kasambilisha, cinshi ningacita pa kuti nkakwate ubumi bwa muyayaya?”+ 26 Na o amwipwishe ati: “Mu Mafunde mwalembwa cinshi?+ Ubelengamo shani?” 27 Na o amwaswike ati: “Uletemwa Yehova Lesa obe no mutima obe onse, no mweo obe onse, na maka yobe yonse, no kutontonkanya kobe konse,’+ kabili ‘uletemwa umunobe nge fyo waitemwa we mwine.’”+ 28 E lyo amwebele ati: “Wayasuka bwino; ‘ulecita ifyo fine kabili ukaba no bumi.’”+
29 Lelo pa kufwaya ukuilungamika, ulya mwaume aebele Yesu ati: “Nga kanshi umunandi nani?”+ 30 Na o Yesu amwaswike ati: “Umuntu umo alefuma ku Yerusalemu aleya ku Yeriko, kabili ifipondo fyalimusanshile, fyamufuulile ifya kufwala no kumupumaula, no kuya, fyamusha impondo. 31 Awe cali nkuma, shimapepo umo alepita mu musebo ulya, lelo ilyo amumwene, apitile ku mbali.+ 32 No mwina Lebi na o wine, ilyo afikile palya no kumumona, apitile ku mbali.+ 33 Lelo umwina Samaria+ umo uwalepita mu musebo ulya afikile apali uyu muntu uo bapumine, kabili ilyo amumwene, amumfwilile uluse. 34 Awe aile apo ali no kukakila ifilonda fyakwe, aitilepo na mafuta no mwangashi.+ Kabili amuninike pa citekwa cakwe cine no kumutwala ku ng’anda ya beni no kumutensha. 35 Kabili ubushiku bwakonkelepo, abuulile badenari babili, apeele no mwine wa ng’anda ya beni, no kutila, ‘Ulemutensha, na shonse isho ukapoosa ukucila pali ishi, nkakubwesesha ilyo nkabwela.’ 36 Bushe iwe uleti nani pali aba batatu uwali umunankwe+ wa wawile mu fipondo?” 37 Atile: “Uwamumfwilile uluse.”+ E lyo Yesu amwebele ati: “Kabiye, ulecita+ ifyo fine na iwe.”
38 Nomba ilyo baleya mu nshila, aingile mu mushi umo. Kabili umwanakashi umo ishina lyakwe Marita+ amupokelele mu mwakwe. 39 Uyu mwanakashi ali ne nkashi nankwe uo beta ati Maria, lelo ena aikele ku makasa+ ya kwa Shikulu kabili alekutika ku mashiwi yakwe. 40 Lelo Marita, alepitana+ fye alebomba imilimo iingi. E ico alishile mupepi no kusosa ati: “Mwe Shikulu, bushe tamusakamene ukuti nkashi nandi andekela ndebomba neka?+ E ico, mwebeni anjafweko.” 41 Na o Shikulu ayaswike ati: “Marita, Marita, nausakamikwa+ no kupamfiwa ku fintu ifingi.+ 42 Lelo finono+ fye e filekabilwa, nelyo cimo fye. Maria ena nasala icintu icisuma,+ kabili tapali uukamupokolola.”
cjk_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn